CELEX: 52017PC0561
Language: da
Date: 2017-10-03
Title: Forslag til RÅDETS GENNEMFØRELSESAFGØRELSE om meddelelse af tilladelse til Kongeriget Nederlandene til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 3.10.2017
            COM(2017) 561 final
            2017/0243(NLE)
            Forslag til
            RÅDETS GENNEMFØRELSESAFGØRELSE
            om meddelelse af tilladelse til Kongeriget Nederlandene til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
               
               
                  Ved brev registreret i Kommissionen den 11. juli 2017 anmodede Nederlandene om en fravigelse fra momsdirektivets artikel 193 for at anvende ordningen for omvendt betalingspligt på levering af teleydelser. I overensstemmelse med momsdirektivets artikel 395, stk. 2, underrettede Kommissionen ved brev af 5. september 2017 de øvrige medlemsstater om Nederlandenes anmodning. Ved brev af 6. september 2017 underrettede Kommissionen Nederlandene om, at den rådede over alle de oplysninger, den fandt nødvendige for at kunne vurdere anmodningen.
               
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I momsdirektivets artikel 193 fastsættes det som en generel regel, at merværdiafgiften (momsen) normalt påhviler den afgiftspligtige person, som foretager levering af varer eller tjenesteydelser.
               
            
            
               I henhold til momsdirektivets artikel 199a kan medlemsstaterne fastsætte, at den afgiftspligtige person i forbindelse med transaktioner opført i artiklen er modtageren (ordningen for omvendt betalingspligt). Efter proceduren for omvendt betalingspligt bliver den afgiftspligtige person, der modtager leveringen, betalingspligtig for momsen. Forudsat at den afgiftspligtige person har fuld fradragsret, vil denne opgive og samtidig fradrage momsen på den pågældende levering, hvorved statskassen ikke modtager nogen indbetaling af moms. Teleydelser er omfattet af artikel 199a, litra g). 
            
            
               
                  Nederlandene anvender ikke muligheden i momsdirektivets artikel 199a, litra g), og anvender ikke ordningen for omvendt betalingspligt på teleydelser. På grund af den nyligt opdagede svig i teleydelsessektoren i Nederlandene ønsker denne medlemsstat imidlertid at indføre ordningen for omvendt betalingspligt i forbindelse med indenlandsk levering af teleydelser. 
               
            
            
               I henhold til momsdirektivets artikel 199a kan ordningen for omvendt betalingspligt anvendes indtil den 31. december 2018 for en periode på mindst to år. Da kravet om en periode på to år ikke er opfyldt, kan Nederlandene ikke anvende ordningen for omvendt betalingspligt på grundlag af denne artikel. 
            
            
               Følgelig anmoder Nederlandene om en fravigelse fra momsdirektivets artikel 193 for at opnå tilladelse til at anvende ordningen for omvendt betalingspligt på levering af teleydelser på grundlag af momsdirektivets artikel 395. 
            
            
               Det er formålet med den fravigelse, som anmodningen vedrører, at forebygge momssvig i teleydelsessektoren. Selv om levering af teleydelser er sårbar over for svig og overvåges nøje af Nederlandene, blev der for nylig opdaget svigagtige ordninger for handel med taleminutter, som involverede en række manglende forhandlere og buffervirksomheder, herunder forhandlere etableret i tredjelande. Disse ordninger medfører et betydeligt tab af momsindtægter. 
            
            
               Ifølge de oplysninger, som Nederlandene har indgivet, er de traditionelle metoder til afsløring og forebyggelse af svig ikke effektive, eftersom de pågældende ydelser leveres af tredjelande og ikke er opført i registre eller fortegnelser. Betalingerne gennemføres via betalingsplatforme til bankkonti uden for EU, hvilket vanskeliggør afsløring af transaktionerne og gør det umuligt at indhente oplysninger hos banker. Nederlandene understreger, at provenutabet uden en omvendt betalingspligt for de pågældende ydelser vil stige eksponentielt. 
            
            
               Teleydelser anses for at være sårbare over for svig og er omfattet af momsdirektivets artikel 199a, litra g). Hvis kravet om en mindste anvendelsesperiode havde været opfyldt, kunne Nederlandene have anvendt ordningen for omvendt betalingspligt på grundlag af denne artikel. 
            
            
               Det foreslås at indrømme fravigelsen for en periode svarende til gyldigheden af momsdirektivets artikel 199a. Fravigelsen foreslås således indtil den 31. december 2018, dvs. udløbsdatoen for momsdirektivets artikel 199a. 
            
            
               •Sammenhæng med de gældende regler på samme område
            
            
               
                  På grundlag af momsdirektivets artikel 199a, litra g), kan ordningen for omvendt betalingspligt anvendes på levering af teleydelser. Enkelte medlemsstater anvender omvendt betalingspligt på grundlag af denne bestemmelse
                     1
                  . Hvis kravet om en periode på mindst to år havde været opfyldt, kunne Nederlandene have anvendt ordningen for omvendt betalingspligt på teleydelser uden at anmode om en fravigelse på grundlag af momsdirektivets artikel 395. 
               
               
                  Den foreslåede foranstaltning er derfor i overensstemmelse med momsdirektivets nuværende bestemmelser. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
            
            
               På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forhindre visse former for momsunddragelse eller momsundgåelse i en specifik sektor. 
            
            
               •Valg af retsakt
            
            
               I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Nederlandene og vedrører kun denne medlemsstat.
               
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               Forslaget til gennemførelsesafgørelse har til formål at forhindre visse former for momsunddragelse eller momsundgåelse i teleydelsessektoren. Ordningen for omvendt betalingspligt bør hjælpe Nederlandene med at hindre yderligere udbredelse af den nyligt opdagede momssvig og forebygge svig i forbindelse med levering af teleydelser. Fravigelsesforanstaltningen vil derfor potentielt have en positiv indvirkning. 
            
            
               På grund af fravigelsens snævre anvendelsesområde og den begrænsede tidsmæssige anvendelse vil dens virkning under alle omstændigheder være begrænset.
            
            
               4.VIRKNINGER FOR BUDGETTET
            
            
               Forslaget får ingen negative konsekvenser for EU's budget. 
            
            
               5.ANDRE FORHOLD
            
            
               Forslaget indeholder en udløbsklausul, der er fastsat til den 31. december 2018.
            
         
         
            
               2017/0243 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om meddelelse af tilladelse til Kongeriget Nederlandene til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  2
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I artikel 193 i direktiv 2006/112/EF fastsættes det, at det generelt påhviler den afgiftspligtige person, som leverer varerne eller ydelserne, at betale merværdiafgiften (momsen) til afgiftsmyndighederne.
            
            
               (2)I henhold til momsdirektivets artikel 199a, litra g), kan medlemsstaterne fastsætte, at den afgiftspligtige person i forbindelse med levering af teleydelser er modtageren (ordningen for omvendt betalingspligt). Nederlandene anvender ikke denne mulighed. 
            
            
               (3)På grund af den nyligt opdagede svig i teleydelsessektoren i Nederlandene ønsker denne medlemsstat at indføre ordningen for omvendt betalingspligt i forbindelse med indenlandsk levering af teleydelser. 
            
            
               (4)I henhold til momsdirektivets artikel 199a kan ordningen for omvendt betalingspligt anvendes indtil den 31. december 2018 for en periode på mindst to år. Da kravet om en periode på to år ikke er opfyldt, kan Nederlandene ikke anvende ordningen for omvendt betalingspligt på grundlag af momsdirektivets artikel 199a, litra g). 
            
            
               (5)Følgelig har Nederlandene ved brev registreret i Kommissionen den 11. juli 2017 anmodet om en fravigelse fra momsdirektivets artikel 193 for at opnå tilladelse til at anvende ordningen for omvendt betalingspligt på levering af teleydelser på grundlag af momsdirektivets artikel 395. 
            
            
               (6)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 5. september 2017 de øvrige medlemsstater om Nederlandenes anmodning. Ved brev af 6. september 2017 underrettede Kommissionen Nederlandene om, at den rådede over alle de oplysninger, den fandt nødvendige for at kunne vurdere anmodningen.
            
            
               (7)Det er formålet med den fravigelse, som anmodningen vedrører, at forebygge momssvig i teleydelsessektoren. Selv om levering af teleydelser er sårbar over for svig og overvåges nøje, opdagede Nederlandene for nylig svigagtige ordninger for handel med taleminutter, som involverede en række manglende forhandlere og buffervirksomheder. Disse ordninger medfører et betydeligt tab af afgiftsindtægter. 
            
            
               (8)Ifølge de oplysninger, som Nederlandene har indgivet, er de traditionelle metoder til afsløring og forebyggelse af svig ikke effektive, eftersom de pågældende ydelser kommer fra tredjelande og ikke er opført i registre eller fortegnelser. Betalingerne gennemføres via betalingsplatforme til bankkonti uden for Unionen, hvilket vanskeliggør afsløring af transaktionerne og gør det umuligt at indhente oplysninger hos banker. Nederlandene pointerer, at provenutabet uden en ordning for omvendt betalingspligt for de pågældende ydelser vil stige eksponentielt. 
            
            
               (9)Der bør derfor meddeles Nederlandene tilladelse til at anvende ordningen for omvendt betalingspligt på levering af teleydelser for en periode svarende til gyldigheden af momsdirektivets artikel 199a. Fravigelsen bør indrømmes indtil den 31. december 2018. 
            
            
               (10)Fravigelsen har ingen negative konsekvenser for Unionens egne indtægter hidrørende fra moms — 
            
            
               VEDTAGET DENNE AFGØRELSE: 
            
         
         
            
               Artikel 1
            
            
               Uanset artikel 193 i direktiv 2006/112/EF meddeles Nederlandene tilladelse til at udpege modtageren af leveringen af teleydelser som den person, der over for skattemyndighederne er betalingspligtig for momsen. 
            
            
               Artikel 2
            
            
               Denne afgørelse får virkning på dagen for meddelelsen.
            
            
               Denne afgørelse udløber den 31. december 2018.
            
            
               Artikel 3
            
            
               Denne afgørelse er rettet til Kongeriget Nederlandene.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Se listen over Momsudvalgets meddelelser på: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
                  .
               
               
                  
                     (2)
                  EUT L 347 af 11.12.2006, s. 1.